સુપ્રીમ કોર્ટમાં અને ભારતીય ન્યાયતંત્રમાં ખરેખર જોડો ક્યાં ડંખે છે? શું આ ચાર જજોએ ઉઠાવેલા મુદ્દા વાજબી છે? ભાજપના જ સિનિયર મોસ્ટ સાંસદ અને વડાપ્રધાન નરેન્દ્ર મોદીના વિશ્વાસુ મનાતા સુબ્રમણ્યમ્ સ્વામી કહે છે કે, આ ચારેય ન્યાયમૂર્તિઓની ન્યાયપ્રિયતા, નિષ્ઠા કે પ્રામાણિકતા પર કોઈ પ્રશ્નાર્થ ચિહ્ન મૂકી શકે એમ નથી. સ્વામી ઉમેરે છે કે વડાપ્રધાને સ્વયં વિના વિલંબે આ મામલે હસ્તક્ષેપ કરીને વ્યવહારિક ઉકેલ લાવવો જોઈએ જેથી સુપ્રીમ કોર્ટની વિશ્વસનીયતા જળવાઈ શકે. ટૂંકમાં, ‘ડોશી મરવાનો ભય નથી, પરંતુ યમ ઘર ભાળી જાય’ એવી સ્થિતિ ઊભી થઈ છે. સુપ્રીમ કોર્ટ એક પ્રતિષ્ઠિત ઈન્સ્ટિટ્યૂટ છે, એની પ્રાઈડ અને પ્રેસ્ટિજ જળવાય એ જ સમયનો તકાદો છે. ક્યારેક કોઈ એક જજ કે ચીફ જસ્ટિસ રાજકીય વગમાં આવી જાય કે પ્રમોશન કે પોસ્ટિંગની લાલચમાં જો ઈન્સ્ટિટ્યુટને નુકસાન પહોંચાડે તો એ વાત કદી સાંખી ન લેવાય.